Crathes-kasteel - Wikipedia
Die National Trust for Scotland het die kasteel, tuin en omliggende landgoed van moderne infrastruktuur voorsien, insluitende paaie, 'n besoekersentrum en 'n restaurant
Die Crathes-kasteel (Engels: Crathes Castle, uitgespreek as Crath-es) is 'n 16de eeuse kasteel naby Banchory in Aberdeenshire, Skotland, sowat 15 myl van Aberdeen af geleë. Die toringkasteel is oorspronklik opgerig deur die Burnett of Leys-familie wat dit byna vier eeue lank bewoon het. Sedert 1951 is die kasteel en omringende tuin in besit van die National Trust of Scotland wat dit ook bestuur. Die kasteel staan oop vir die publiek.
Crathes-kasteel is een van die beweerde spookplekke in Skotland waar die sogenaamde Groen Dame, die beweerde rustelose spook van 'n jong bediendemeisie, verskeie kere raakgesien is. Volgens oorlewering het sy spoorloos verdwyn nadat sy geboorte geskenk het aan 'n kind. In die 18de eeu is menslike oorskot agter 'n vuurplek gevind - juis in dié kamer waar haar spookverskynsel teen die middel van die 18de eeu vir die eerste keer gesien is.
Crathes-kasteel is een van die bes bewaarde en belangrikste kastele in die noordooste van Skotland. Vanweë sy groot argitektoniese erfenis met meer as 300 kastele, herehuise en ruïnes word na Aberdeenshire ook as "Skotland se Kasteelland" verwys.
Crathes-kasteel het in 'n aantreklike landskap met golwende heuwels ontstaan, op 'n landgoed wat in 1323 deur koning Robert the Bruce as deel van die Lands of Leys aan die Burnett-familie gegee is. Die Burnetts, wat generale, admirale, regters en 'n goewerneur van die Amerikaanse deelstaat New York voortgebring het, het die kasteel meer as 350 jaar lank bewoon. Behalwe vir die oosvleuel, wat in die 18de eeu bygevoeg is, het die kasteel in sy oorspronklike toestand bewaar gebly, met argitektoniese besonderhede wat aan Frankryk se groot kastele herinner - waaronder talle torinkies en geutspuite. Die binneversierings sluit wapenskilde, eikehoutplafonne en portrette in. Van die geskilderde plafonne uit die Jacobeaanse tydperk is eers in 1877 herontdek. Hulle mag in die Chamber of the Muses, in die Chamber of Nine Worthies en die Groen Dame se kamer besigtig word.
Die High Hall of Groot Saal met sy kenmerkende geboë plafon huisves familieportrette en die sogenaamde Horn of Leys, 'n kosbare horing wat van ivoor gemaak en met juwele versier is. Die horing, wat oor 'n vuurplek van steen uit die Elisabethaanse tydperk opgehang is, is deur koning Robert the Bruce in 1323 aan die Burnetts geskenk. Die horingsimbool het later deel van die Burnett-familiewapen geword. Dit word op verskeie plekke in die kasteel aangetref - op die geskilderde plafonne en die kasteelheer se bed waar dit in die hout ingesny is.
↑ Visit Scotland: The Blog - 13 Haunted Places in Scotland that Will Give You the Creep. Besoek op 31 Oktober 2017
↑ Visit Scotland: Scotland's Castle Trail. Besoek op 31 Oktober 2017
↑ Scotland.com: Crathes Castle - Haunting Beauty. Besoek op 31 Oktober 2017
National Trust for Scotland: Crathes Castle
YouTube.com: Discover Crathes Castle's creepy past...
Scotland's Castle Trail / Skotland se Kasteelroete
Visit Scotland: Scotland's Castle Trail
Ontsluit van "https://af.wikipedia.org/w/index.php?title=Crathes-kasteel&oldid=1919270"
Die bladsy is laas op 12 Februarie 2019 om 22:37 bygewerk.